เงินต่างชาติทะลักเข้าเม.ย.ทะลุ1.25แสนล.
ธปท.ชี้ เม.ย.เงินต่างชาติไหลเข้า 1.25 แสนล้านบาท แห่ลงทุนตราสารหนี้รัฐ
3 มิ.ย. 2556

ธปท.ชี้ เม.ย.เงินต่างชาติไหลเข้า 1.25 แสนล้านบาท แห่ลงทุนตราสารหนี้รัฐ
ธนาคารแห่งประเทศไทย (ธปท.) รายงานดุลเงินทุนเคลื่อนย้ายล่าสุดในเดือน เม.ย.ที่ผ่านมาว่า มีเงินทุนไหลเข้าสุทธิ 4,166 ล้านเหรียญสหรัฐ หรือประมาณ 1.25 แสนล้านบาท หากคิดอัตราแลกเปลี่ยนปัจจุบันเฉลี่ยที่ 30 บาทต่อเหรียญสหรัฐ จากเดือนก่อนหน้าที่มีเงินไหลออกสุทธิ 508 ล้านเหรียญสหรัฐ หรือประมาณ 1.52 หมื่นล้านบาท จากการเข้ามาลงทุนในตราสารหนี้ โดยเฉพาะตราสารหนี้ภาครัฐของนักลงทุนต่างประเทศ และการเข้ามาลงทุนโดยตรงจากต่างประเทศ (เอฟดีไอ) รวมถึงมีการกู้ยืมเงินระยะสั้นจากต่างประเทศของธนาคารพาณิชย์ เพื่อบริหารสภาพคล่องในธุรกรรมเงินตราต่างประเทศ
อย่างไรก็ตาม นักลงทุนไทยก็ยังมีการออกไปลงทุนในต่างประเทศอย่างต่อเนื่อง ไม่ว่าจะเป็นการลงทุนโดยตรง และการลงทุนในหลักทรัพย์ประเภทตราสารหนี้ต่างประเทศระยะยาว
ทั้งนี้ เงินทุนเคลื่อนที่ในด้านสินทรัพย์มีเงินไหลเข้าสุทธิ 1 ล้านเหรียญสหรัฐ จากการรับชำระคืนสินเชื่อการค้าของผู้ส่งออกเป็นสำคัญ ส่วนด้านหนี้สินมีรายละเอียดแบ่งเป็น เงินลงทุนโดยตรงจากต่างประเทศ 1,618 ล้านเหรียญสหรัฐ หรือประมาณ 4.85 หมื่นล้านบาท โดยเฉพาะการเข้ามาลงทุนในธุรกิจประกันภัย
ด้านเงินลงทุนในหลักทรัพย์ต่างประเทศ พบว่า ไหลออกไป 44 ล้านเหรียญสหรัฐ หรือประมาณ 1,320 ล้านบาท เงินกู้ยืม 1,869 ล้านเหรียญสหรัฐ หรือประมาณ 5.61 หมื่นล้านบาท ซึ่งส่วนใหญ่เป็นการกู้ยืมเงินของธนาคารพาณิชย์เพื่อบริหารสภาพคล่องในธุรกรรมเงินตราต่างประเทศ และเงินลงทุนอื่นๆ ไหลเข้ามา 721 ล้านเหรียญสหรัฐ หรือประมาณ 2.16 หมื่นล้านบาท
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธปท. เปิดเผยว่า ถึงแม้เงินทุนไหลเข้าในเดือน เม.ย.จะไหลเข้าสุทธิมาเป็นจำนวนมาก แต่ปัจจุบันจากข้อมูลเบื้องต้นที่ ธปท.เห็นก็พบว่าได้ชะลอตัวลงแล้ว แต่ก็ยังไว้ใจไม่ได้ว่าทิศทางเงินบาทจะอ่อนค่าลง ธปท.ยังต้องติดตามในระยะยาวต่อไป ซึ่ง ธปท.คาดว่าการอ่อนค่าลงของเงินบาทไม่น่าจะมีต่อเนื่องนานๆ
อย่างไรก็ตาม ในปัจจุบันค่าเงินบาทเคลื่อนไหวที่ระดับ 30.10 บาทต่อเหรียญสหรัฐ ปรับตัวลดลงต่อเนื่องจากช่วงที่ผ่านมาที่เคยแข็งค่าแตะระดับ 29.55 บาทต่อเหรียญสหรัฐ จนภาคธุรกิจยื่นข้อเรียกร้องให้ ธปท.ช่วยเหลือและดูแลไม่ให้ผันผวนมากเกินไป เพราะเริ่มส่งผลกระทบต่อภาคธุรกิจ